**De vă-ntrebaţi cumva…**

*Aspiranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De vă-ntrebaţi cumva, pe unde am dispărut

Să ştiţi c-am poposit în liniştea cea verde,

Căci primăvara-soră degrabă mi-a cerut

Ca sufletul-copil pe aripi să-l dezmierde.

Am mers cu pas vioi pe-o margine de zare

Unde un cal albastru mă aştepta demult ,

În jurul meu roiau mici fluturaşi din soare,

Iar eu trăiam intens, departe de tumult.

M-am odihnit o clipă în cuib fără de nume,

O pasăre pribeagă ce cântă-n primii zori,

Apoi, o scânteiere veni-ta să mă-ndrume

Spre calea de lumină, cea dincolo de nori.

Atunci am pus pe umeri o mantie de iarbă

Ce mirosea a crud şi-a floare din câmpie,

Zefirul am chemat ca tina să-mi absoarbă,

Să pot zbura prin lume purtând iubirea vie.

De vă-ntrebaţi cumva pe unde sunt plecată,

Să ştiţi că hoinăresc prin gândul nerostit

Şi vreau acum să-l scriu, bucată cu bucată,

Poem-izvor să fie, ce-aleargă ne-ngrădit.